**OULUN, KAJAANIN JA LAPIN SEURAKUNTIEN VÄLINEN YHDISTYMISSOPIMUS /**

***LUONNOS 210421***

**1 OSAPUOLET**

1.1. Oulun ortodoksinen seurakunta, y-tunnus FI0187717-0, **"vastaanottava seurakunta"**

1.2. Kajaanin ortodoksinen seurakunta, y-tunnus FI0285560-9, **"sulautuva seurakunta"**

1.3. Lapin ortodoksinen seurakunta, y-tunnus FI0192387-8, **"sulautuva seurakunta"**

Jäljempänä kaikki yhdessä **"seurakunnat",** ja erikseen kuten on edellä nimetty.

**2 TAUSTA JA TARKOITUS**

Tämän yhdistymissopimuksen taustalla on kirkolliskokouksen, kirkollishallituksen ja piispainkokouksen marraskuussa 2018 tekemät päätökset seurakuntauudistuksen käynnistämisestä, josta on 14.12.2018 toimitettu kaikille seurakunnille kuulemispyyntö sekä kirkollishallituksen 9.4.2019 tekemä valmisteleva päätös seurakuntauudistuksesta ja kirkollishallituksen 25.11.2019 tekemä päätös seurakuntien yhdistymisestä sekä kirkollishallituksen 4.6.2020 päätös siirtää yhdistymisen täytäntöönpanoa vuodella 1.1.2022 toteutettavaksi.

*Liite 1: Kirkollishallituksen päätös 25.11.2019*

*Liite 2: Kirkollishallituksen päätös 4.6.2020*

Kuulemispyynnön, kirkollishallituksen seurakuntauudistusta koskevan päätöksen ja sen jälkeen tehtyjen selvitysten ja muiden asian vaatimien toimenpiteiden perusteella seurakunnat ovat neuvotelleet tämän yhdistymissopimuksen (kuulemispyynnössä käytetty termiä liittymissopimus).

Yhdistymissopimuksella sovitaan seurakuntien sulautumisesta ja siitä, että seurakunnat tekevät kirkollishallitukselle aloitteen siitä, että vastaanottavaan seurakuntaan perustetaan nykyisen Kajaanin ortodoksisen seurakunnan alueelle kappeliseurakunta ja Lapin ortodoksisen seurakunnan alueelle kappeliseurakunta. Kummallekin kappeliseurakunnille laaditaan tämän sopimuksen kohdassa 7 **mainittu yhteinen ohjesääntö**, jotka esitetään hiippakunnan piispan vahvistettavaksi.

Seurakuntien muodostama yhdistynyt seurakunta aloittaa toimintansa 1.1.2022. Vastaanottavasta seurakunnasta (yhdistynyt seurakunta) käytetään 1.1.2022 alkaen nimeä Pohjois-Suomen ortodoksinen seurakunta.

Seurakuntauudistuksen tavoitteena on, että kaikki uuden seurakunnan alueet tulevat kohdelluksi yhdenvertaisina kuitenkin ottaen oikeudenmukaisesti huomioon alueelliset erot. Seurakunnat ymmärtävät, että muuttuvassa maailmassa on varauduttava uusiin tilanteisiin. Yhdistynyt seurakunta pyrkii kaikin kohtuullisin keinoin toimimaan siten, että yhdenvertaisuusperiaate toteutuu tulevaisuudessakin kaikessa toiminnassa.

**3 YHDISTYMISEN MUOTO JA TOTEUTTAMINEN**

Yhdistyminen tapahtuu siten, että sulautuvat seurakunnat yhdistyvät kokonaisuudessaan vastaanottavaan seurakuntaan, jolloin siihen yhdistyvät Kajaanin ortodoksinen seurakunta ja Lapin ortodoksinen seurakunta lakkaavat. Sulautumisessa noudatetaan ortodoksisesta kirkosta annetun lain (10.11.2006/985, "OrtL") 65-67 §:ien oikeusohjeita. Sulautumisen yhteydessä esitetään myös perustettavaksi ortodoksisen kirkon kirkkojärjestyksen (174/2007, "OrtKj") 16-19 §:ien mukaisesti edellä kohdassa 2 mainitut kappeliseurakunnat. Vastaanottavan seurakunnan nimeksi tulee Pohjois-Suomen ortodoksinen seurakunta ja kappeliseurakuntien nimiksi esitetään Kainuun ortodoksinen kappeliseurakunta ja Lapin ortodoksinen kappeliseurakunta.

**4 TYÖNTEKIJÄT**

Sulautuvien seurakuntien työntekijät siirtyvät vastaanottavan seurakunnan palvelukseen entisin ehdoin. Vastaanottavan seurakunnan kirkkoherra toimii uuden seurakunnan kirkkoherrana. Seurakuntien työntekijöiden asemasta noudatetaan ortodoksisesta kirkosta annetun lain 65 §:ää, jonka mukaan lakkautuvan seurakunnan pysyväisluonteisessa työsopimussuhteessa olevat työntekijät siirretään yhdistyvän seurakunnan vastaaviin työsopimussuhteisiin heille soveltuviin tehtäviin. Työehtosopimuksen mukaiset yhteistoimintaneuvottelut aloitetaan mahdollisimman pian uuden seurakunnan muodostumisen jälkeen.

*Liite 3: Seurakuntien työntekijät*

**5 OMAISUUDEN JAKO**

Seurakuntien omaisuuden jaosta on sovittu OrtL 66 ja 67 §:ien mukaisesti seuraavia periaatteita noudattaen:

Selvitys seurakuntien varoista, veloista ja omista pääomista sekä sulautumisten suunnitellusta vaikutuksesta vastaanottavan seurakunnan taseeseen on annettu tämän yhdistymissopimuksen liitteessä 4 olevassa selvityksessä, jossa on eriteltynä sulautuvan seurakunnan sekä vastaanottavan seurakunnan taseet per 31.12.2020 sekä seurakuntien yhdistetty tase per 31.12.2020. Varojen, velkojen ja omien pääomien määrät perustuvat seurakuntien kirjanpitoarvoihin per 31.12.2020. Lopulliset varojen, velkojen ja omien pääomien määrät selviävät sulautumisen täytäntöönpanon yhteydessä 31.12.2021 tilanteen mukaisesti.

Sulautuvan seurakunnan varat ja velat siirtyvät vastaanottavalle seurakunnalle kirjanpitoarvoistaan sulautumisen täytäntöönpanopäivänä 1.1.2022. Siirtyville varoille ja veloille vastaanottavan seurakunnan taseeseen merkittävät arvot määräytyvät lopullisesti sulautumisen täytäntöönpanopäivän jälkeen tilinpäätösten 31.12.2021 perusteella.

Seurakuntien varat on arvostettu kirjanpitoarvoon ja niiden arvostamisessa on noudatettu kirjanpitolain (1339/1997 myöhempine muutoksineen) säännöksiä ja hyvän kirjanpitotavan periaatteita. **Seurakunnat hyväksyvät siirtyvien varojen arvot.**

Seurakuntien varat ovat taseiden 31.12.2020 perusteella yhteensä noin **2 078 186,15** euroa, velat yhteensä noin **764 377,58** euroa ja omat pääomat yhteensä noin **1 305 239,83** euroa.

Seurakunnat ovat hakeneet velkojien suostumuksen yhdistymiselle ja sopineet velkojen ja vakuuksien osalta velkojien kanssa liitteessä **4** kuvatusta menettelystä.

Seurakuntien tilintarkastajat ovat tarkastaneet tilinpäätökset ja perehtyneet tähän yhdistymissopimukseen sekä todenneet sulautumissopimuksen liitteen 4perustuvan vuoden 2020 osalta tarkastettuihin tilinpäätöksiin.

*Liite 4: Seurakuntien varoja ja velkoja koskevat selvitykset (sisältävät omaisuusluettelon ja velkojien hyväksymisen)*

**6 OMAISUUDEN SÄILYTTÄMINEN / SIJOITTAMINEN**

Seurakunnat sitoutuvat siihen, että ne huolehtivat asianmukaisesti omaisuudestaan sopimuksen voimaantulopäivän täytäntöönpanopäivän välisenä aikana. Seurakunnat sitoutuvat muutoinkin toimimaan siten, että niiden taseasema per 31.12.2020 ei heikkene tarpeettomasti seurakunnan omien päätösten johdosta.

Omaisuuden säilyttämisen / sijoittamisen osalta lähtökohta on se, että omaisuus pidetään ensisijaisesti alkuperäisissä sijoituspaikoissaan. Näin menetellään erityisesti pyhäkköjen sakraaliesineiden, jumalanpalveluspukujen ja -kirjojen osalta.

Kiinteistöjen ja rakennusten osalta tehdään yhdessä palvelukeskuksen kiinteistöpäällikön kanssa oma suunnitelmansa myös vuoden kuluessa yhdistymisestä.

**7 KAPPELISEURAKUNNAT**

Seurakunnan alueelle esitetään perustettavaksi kaksi kappeliseurakuntaa, joista kumpikin vastaa alueeltaan sulautuvan seurakunnan aluetta (ks. edellä kohta 2). Kumpaankin kappeliseurakuntaan valitaan kappelineuvosto sen mukaisesti kuin OrtKj 16 §:ssä säädetään.

Seurakunnat esittävät, että hiippakunnan piispa vahvistaisi kappeliseurakunnille ohjesäännön (OrtKj 18 §).

*Liite 5: Kappeliseurakuntien ohjesääntö*

**8 YHDISTYVÄN SEURAKUNNAN BUDJETTIVALMISTELU**

Vastaanottavan seurakunnan seurakunnanvaltuusto päättää uuden seurakunnan vuoden 2022 talousarviosta ja veroprosentista huomioiden, mitä seurakuntien yhdistymisneuvotteluissa on sovittu**.** Seurakunnat valmistelevat vuoden 2022 talousarvion yhteistyössä.

**9 TOIMINNAN YLEISPERIAATTEET**

Vastaanottava seurakunta on velvollinen huolehtimaan siitä, että sen kaikki alueet tulevat jumalanpalveluksia, kirkollisia toimituksia, sielunhoidollisia keskusteluja ja muita seurakunnallisia palveluksia suunniteltaessa tasapuolisesti kohdelluiksi. Seurakuntalaisille tulee järjestää mahdollisuus tavata säännöllisesti seurakunnan papistoa sielunhoidollisia keskusteluja, kirkollisista toimituksista sopimista ja muuta yhteydenpitoa varten.

**10 YHDISTYMISSOPIMUKSEN VOIMAANTULO**

Tämän yhdistymissopimuksen voimaantulon ehtona on, että

1. Seurakuntien seurakunnanvaltuustot hyväksyvät sen (**liitteet 6, 7 ja 8).**

2. Seurakunnat hakevat velkojien suostumuksen yhdistymiselle ja sopivat velkojen ja vakuuksien osalta velkojien kanssa menettelystä.

3. Seurakuntien tilintarkastajat ovat tarkastaneet tilinpäätökset ja perehtyneet tähän yhdistymissopimukseen sekä todenneet yhdistymissopimuksen liitteen 4 perustuvan vuoden 2020 osalta tarkastettuihin tilinpäätöksiin.

Tämä yhdistymissopimus tulee voimaan, kun vastaanottavan ja sulautuvien seurakuntien seurakunnanvaltuustot ovat sen hyväksyneet sen mukaan mikä hyväksymisajankohdista on myöhäisin.

**11 YHDISTYMISSOPIMUKSEN TÄYTÄNTÖÖNPANO**

Tämä yhdistymissopimus esitetään kirkollishallituksen vahvistettavaksi seuraavassa kirkollishallituksen kokouksessa vuonna 2021 (OrtL 66 § 3 momentti). Jos kirkollishallitus vahvistaa yhdistymissopimuksen, niin se pannaan täytäntöön 1.1.2022, jolloin sen kaikki oikeusvaikutukset astuvat voimaan.

Päiväys ja allekirjoitukset

LIITELUETTELO:

1. Kirkollishallituksen päätös 25.11.2019
2. Kirkollishallituksen päätös 4.6.2020
3. Seurakuntien työntekijät
4. Seurakuntien varoja ja velkoja koskevat selvitykset (sisältävät omaisuusluettelon ja velkojien hyväksymisen)
5. Kappeliseurakuntien ohjesääntö
6. Oulun ortodoksisen seurakunnanvaltuuston päätös XX.XX.XXXX
7. Kajaanin ortodoksisen seurakunnanvaltuuston päätös XX.XX.XXXX
8. Lapin ortodoksisen seurakunnanvaltuuston päätös XX.XX.XXXX